તેમણે જણાવ્યું કે મુઠ્ઠીથી લઇને મણ સુધી ભક્તો યથાશક્તિ દાન કરવા આવે છે. ઘણાં એવા પણ ભક્તો હોય છે કે, જેઓ ત્રણ-ચાર પેઢીથી નિયમિત રીતે મગનું દાન કરી જાય છે. બીજી રીતે કહીએ તો અહીં તો સાઇકલ રિક્ષાથી માંડીને લક્ઝુરિયસ ઑડી કારના માલિકો પણ મગનું દાન કરી જતાં હોય છે. ભગવાનની આ લાંબી રથયાત્રામાં ભક્તો પગપાળા જોડાય છે, તેઓને પણ મગનો પ્રસાદ આપવામાં આવતો હોય છે. તેનું એક કારણ એ પણ છે કે ‘મગ ચલાવે પગ’. ભગવાનનો આ પ્રસાદ આરોગ્યની પ્રાપ્તિ કરાવનારો છે. બીજી દૃષ્ટિએ ભગવાનનો પ્રસાદ મળતાં જ ભગવાનની ઊર્જાની જાણે પ્રાપ્તિ થતો હોય એવો ભાવ હોય છે.